**Годишен отчет за дейността на**

**Фондация „Обществен дарителски фонд – Габрово” през 2020 година**

Обществен дарителски фонд – Габрово е организация, която подкрепя местната общност и развитието на неправителствения сектор. Основната цел на работата ни е да мобилизираме местни дарителски ресурси, да привличаме партньори и външно финансиране за подкрепа на активното гражданско общество. Реализирането на дейности в подкрепа на развитието на общността е много важно за нас и за утвърждаването ни като общественнополезна организация, която не е конкурент на останалите НПО в областта, а подкрепя целия НПО сектор – и като отпуска грантове в общността, и като изпълнява проекти със стратегически цели, свързани местно развитие и усъвършенстване на нормативната база на местно, регионално, национално ниво.

През 2020г. стартирахме Втората конкурсна сесия "Габрово - град на творчеството, младежта и туризма". През лятото на 2020 г. бяха актуализирани условия за участие в конкурс за финансиране на иновативни проекти по програмата „Габрово-град на творчеството, младежта и туризма“ на Обществен дарителски фонд – Габрово и Фондация „Америка за България“, както и образец на проектен формуляр. През м. септември беше отворена схемата за подаване на проектопредложения.

Междувременно бе сформирана Обществена оценителна комисия, в която участваха представители на различни сфери на обществено-икономическия живот – бизнес, администрации, НПО. Стремежът да оживят града, да привлекат туристи, да дадат възможности на младите хора да спортуват, да работят и да се учат по-добре, привлече близо 20 организации във втората сесия „Габрово – град на творчеството, младежта и туризма”.

Комисията проведе няколко общи заседания и допълнителни консултации с различни специалисти, както и събеседване с някои от кандидатите. Комисията излезе с решение да бъдат финансирани всички подадени предложения при редуцирани бюджети. На всички творци на свободна практика, кандидатствали в сесията, бяха отпуснати по 3000 лв. с оглед запазване на дейността им в условията на КОВИД пандемия. Финансирани са следните проекти:

|  |  |
| --- | --- |
| Име на проекто- предложението | **Финансиране в лв** |
| Ние, с иглите – Ивелина Иванова | **3000** |
| По-здрави и по-щастливи с конна езда – Иван Иванов | **3000** |
| Пленер на село - Елиза арт  | **3000** |
| Портал „ В центъра“ – Елмазови ООД | **4980** |
| Нека бъдем заедно - НЧ Просвета Златари  | **2500** |
| Живот с нулев отпадък – Габрово,Обсерватория за идеи 2Д | **3500** |
| Заедно в планината Валд тур ЕООД | **4000** |
| Електронен туристически пътеводителСдружение Майчина грижа | **5500** |
| Международен фестивал – 3-то изданиеДГ Мики маус | **2969** |
| СНЦ Шампиони – Зимно ски-училище | **3500** |
|  ,,Арт-зона за креативни и положителни емоции“ – Ива Пенчева | **3000** |
| Спорт в планината - Клуб по ориентиране | **5500** |
| Спорт за всички - Клуб по ски бягане  | **3500** |
| Заедно по-здрави Алекс Кюнцли | **6000** |
| Споделено в ИМКА – обособяване на иновативно споделено пространство | **7000** |
| Да съживим софрата Боженски чифлик ЕООД | **7000** |

През м. декември 2020г. бяха сключени договори с бенефициентите на обща стойност 72449 лв. като през 2021г. предстои изпълнението на проектите до 30 септември 2021г.

Извън конкурсната сесия, през 2020г. бяха финансирани и инициативи, които смятаме за важни за реализацията в нашата общност:

|  |  |  |  |  |  |
| --- | --- | --- | --- | --- | --- |
| № | Бенефициент | Име на проекта | Дата на сключване на договора | Период на изпълнение | Размер на финансирането |
| 1 | Музей „Дом на хумора и сатирата“ | „Габровски огледала” | 24.08.2020 | 31.05.2021 | 15 000 лв. |
| 2 | Женско благотворително дружество „Майчина грижа“ – Габрово  | „Изработване и експониране на паркова, скулптурна фигура на Александър Керков“ | 25.08.2020 | 31.12.2020 | 3500 лв. |
| 3 | Сдружение „Център за устойчиво развитие и иновации” | „Къщата на моите мечти“ | 01.09.2020 | 31.03.2021 | 8200 лв. |

През ноември стартирахме инициативата “Тениска с послание” - коледна дарителска инициатива в подкрепа на медиците от Covid-отделението на МБАЛ “Д-р Тота Венкова” - Габрово. В рамките на инициативата бяха изработвани ръчно изрисувани и калиграфски изписани тениски на коледна тематика, които бяха продавани на търг в страницата на “Тениска с послание”. Фондация “Обществен дарителски фонд” - Габрово удвои всички приходи от продадените на търг тениски и така със събраните средства бяха осигурени символични подаръци за различни празници за медиците на първа линия в борбата с Ковид-19 в МБАЛ Габрово и МБАЛ Севлиево, както и в Спешните помощи в Габрово и Севлиево, а също и в Белодробната болница в гр. Габрово.

Още от 2018г. Общественият фонд работи по **проект „Повишаване на гражданското участие в процесите на формулиране, изпълнение и мониторинг на политики и законодателство“ в партньорство с Фондация "Евро-перспективи".** Проектът приключи през октомври 2020г.

Проектът акцентира върху повишаване на гражданското участие в процесите на формулиране, изпълнение и мониторинг на политики, свързани с дарителството - една изключително важна тема, а в същото време - често пренебрегвана. Дарителството в България е с богата история през миналите векове, а в наше време е позабравено. Гражданското участие е неизменна част от определянето на приоритетите за развитие на страната в различни обществени сфери, от вземането на решения и провеждането на политики, имащи за цел да отговорят на важни обществени потребности - нещо, което преди се е случвало активно в сферата на дарителството и чрез него. Има много добри съвременни механизми за активно гражданско участие и прилагането на принципите на прозрачност, откритост и ефективност на държавното управление в помощ на дарителските традиции. Настоящият проект идентифицира редица добри практики, анализира и адаптира за сегашната действителност и приложи пилотно една от тях с цел информиране за възможностите и мотивиране на последователи.

Идеята за проекта дойде от факта, че в Стратегията за развитие на държавната администрация 2014-2020 г. е отчетено, че механизмите за взаимодействие с гражданските организации не са достатъчно добре развити и не създават условия за активно гражданско участие. Идентифицираните проблеми в сферата на обществените консултации и активното публикуване на информация от страна на държавните институции идват да докажат отново, че държавата следва да развива и използва паралелно различни форми и инструменти за включване на граждани и техни организации при формиране на политики и вземане на решения. Именно върху тези проблеми работихме с настоящия проект и считаме, че успешно популяризирахме нови форми и инструменти за партньорство между граждани, институции и НПО при формиране на политики и вземане на решения, особено в сферата на дарителството.

В рамките на изпълнението на проекта са реализирани следните дейности:

* Извършени две проучвания, свързани с добри практики за възможностите на администрациите, НПО и бизнеса да подпомагат инициативи на гражданите чрез дарителски кампании и как гражданското участие инициира решения за общността, които се подкрепят и от дарители и от администрации
* Разработен Анализ , представящ гледната точка на гражданско общество - бизнес, НПО, граждани относно възможностите им за участие в процеса по формулиране и прилагане на политиките, касаещи дарителството
* Подобрен капацитет за осъществяване на проучвания, обмен на опит и „добри практики” на екипите на водещата организация и партньора
* В рамките на проекта са издадени и разпространени 2 типа издания - книжка с добри практики от страни извън България, свързани с дарителството и книжка с добри практики от България, свързани с дарителството. С предоставената информация считаме, че сме допринесли за подобряването на средата за гражданско участие в процесите на формулиране, изпълнение и мониторинг на политики и законодателство в сферата на дарителството. Всички разработени документи в предходните периоди са налични на страниците на Обществен дарителски фонд - Габрово и на партньора - Фондация "Европерспективи". При участие в дискусионни групи в сферата, формални и неформални разговори се правят препратки към изводите в тях.
* Разработен е Механизъм и предложения за подобряване на средата за гражданско участие в политиката за насърчаване на дарителството, съдържащ препоръки от НПО към процеса на формиране, осъществяване и мониторинг на политики - 10 броя. Препоръките официално са изпратени до областни администрации, общини, както и до неправителствени организации, работещи по целевата тема. Механизмът формулира предложения за подобряване на средата за гражданско участие в политиката за насърчаване на дарителството. Това е един от факторите за подобряване на правната и фискална регулативна среда за дарителството в България на база заявени потребности чрез активно гражданско участие. Разработката акцентира и на възможностите за стимулиране на дарителството чрез данъчни облекчения, на база съществуващата нормативна уредба. Формулираните в Механизма Препоръки са свързани с изменения в законодателството и с повишаване взаимодействието между администрации и граждани.
* За част от дейностите по проекта бяха ангажирани двама експерти методолози - един от страна на кандидата Фондация "Обществен дарителски фонд - Габрово", а другият експерт от страна на партньора Фондация "Европерспективи". Двамата експерти отговаряха за подбора на подходяща добра практика за трансфер в България и процеса, чрез който избраната добра практика да се пренесе в подходящо НПО в България. За целта беше разработена методология за нейното трансфериране. Експерт-методолозите проучиха възможни практики и потенциални НПО за трансфериране на практиката и подготвиха стъпките за трансфер на добрата практика. Подбрано беше пилотно НПО, което да въведе добрата практика, следвайки методологията. Завършените материали от дейността са публично достъпни на http://www.odfgabrovo.org/project-opdu.htm.
* В рамките на проекта беше организирана и проведена двудневна национална конференция "Гражданско участие за по-добра социално-икономическа среда" за 30 участника - в с. Скалско. Темите на Конференцията бяха: Споделяне на постигнатите резултати по проекта - проучвания, анализи; добри практики на Обществената фондация в Габрово; Идеи и инструменти за средносрочно и дългосрочно стратегическо планиране за инвестиране в каузи; Административни и финансови пречки за успешни кампании. Стратегически партньорства с администрации и бизнес. Корпоративна социална отговорност в България.
* Срещата беше предхождана от провелото се в зала на х-л Мак в Габрово обществено обсъждане с над 30 участника. Христо Досев, Експерт счетоводител и одитор говори за "Данъчни облекчения за дарения" - тема, която се оказа изключително полезна за присъстващите. Представители на Дом на хумора и сатирата, Обсерватория за идеи 2Д, Дружество „Майчина грижа“ споделиха добри практики, насърчаващи дарителството. Надя Захариева - Програмен директор на Фондация Америка за България, представи Опитът на Фондация „Америка за България“ по отношение привличането на дарители и "овластяването“ на организации, активни в процесите на създаване на политики, касаещи дарителите.

И двете събития протекоха много успешно, разпространени бяха резултатите от реализацията на предходните дейности и беше потърсена обратна връзка от целевите групи по отношение на препоръките, изведени в рамките на проекта.

През 2020г. ОДФ работи по още един проект, финансиран по Оперативна програма „Добро управление“ - **„Решения за по-широко гражданско участие в политиката по предоставяне на социални услуги “,** номер на договора: BG05SFOP001-2.009-0160-C02. Общата стойност на проекта: 70 674,77 лева, от които 60 073,55 лева европейско и 10 601,22 лева национално съфинансиране. Бенефициент по проекта бе Сдружение „Инициатива за развитие“, а Фондация „Обществен дарителски фонд – Габрово” бе партньор. Изпълението на проекта продължи и през 2021г.

**Специфичните цели са насочени към:**

- подобряване възможностите за активното включване на граждани, НПО и бизнес в процесите по реализация на социални политики чрез провеждане на проучвания, извеждане на препоръки и трансфериране на добри практики;

- насърчаване ролята на гражданското общество като коректив на администрациите чрез разработване на механизъм за обратна връзка и оценка по отношение на ефективността на политиките, прилагани в социалната сфера.

**Основни дейности:**

Дейностите по проекта изследват възможностите за по-добър граждански контрол върху социалните услугите в общността от гледна точка на тяхното качество, достъпност и съответствие с нуждите на общността. Това включва проучване статуквото сред администрациите и сред НПО, бизнес, граждани, системата от нормативни документи, съществуващи добри практики в България и ЕС, възможностите за усъвършенстване на съществуващото законодателството. От гледна точка ефективност на гражданското участие, се отрази и мнението и вижданията на различните въвлечени страни в този процес с цел реалистичност на контрола върху социалните услуги в общността в България и породените от това предизвикателства.

* Проектът стартира с две проучвания на текущото състояние за гражданското участие в процеса по формулиране и прилагане на политиките, касаещи социалните услуги на общинско и областно ниво. Проучванията засегнаха гледните точки на администрацията и гражданския сектор. Въз основа на тях бяха отправени препоръки и набелязани нови форми, механизми и решения за подобряване участието на гражданите, които бяха разпространени сред целевите групи.
* Чрез последващо разработване на ефективен модел за мониторинг и оценка на гражданите относно действията на администрациите по отношение качеството на предоставяните социални услуги в общността се даде нов инструментариум за въздействие и създаване на партньорства между отделните сектори - граждани, НПО, бизнес, администрации. Идентифицираха се добри практики и се проведе обществено събитие за привличане на активното гражданство и популяризация на разработките на проекта с цел конкретното им прилагане.
* Една от дейностите по проекта бе да се проведе проучване на текущото състояние за гражданското участие в процеса по формулиране и прилагане на политиките, касаещи социалните услуги на общинско и областно ниво. Паралелно с бе проведено и проучване сред гражданското общество и бизнеса. Необходимата информация от гражданския сектор и администрациите бе набрана с помощта на два вида въпросници. На база на бяха бъдат набелязани нови форми, механизми и решения за подобряване участието на гражданите при формулиране, изпълнение и мониторинг на политиките по предоставяне на социални услуги. Изведените препоръки и решения бяха изпратени и предоставени на основни заинтересовани страни – областни и общински администрации, НПО.
* Като ключов резултат бе изготвения по проекта „Механизъм и инструментариум за обратна връзка и оценка от страна на гражданите и бизнеса за взаимоотношенията им с администрацията по отношение на политиката за социалните услуги в България”. Той дава картина на възможностите за активно гражданско участие в сферата и обратна връзка към администрациите по отношение на ефективността на политиките, прилагани в социалната сфера. Документът бе оценен от заинтересованите страни като ползотворен в общия ни стремеж за по-добри и качествени социални услуги през следващия програмен период 2021-2027 г.
* Като цяло считаме, че успяхме да провокираме реални стъпки за промяна на статуквото и да насочим вниманието към възможности за обратна връзка и оценка от страна на гражданите и бизнеса за взаимоотношенията им с държавата и действията на администрацията в сферата на социалните услуги.
* Препоръките са изпратени по мейл до конкретни администрации и агенции, НПО и граждани. Популяризирани са на сайта на ОДФ на следния линк: <http://www.odfgabrovo.org/project-sir.htm>
* В рамките на проекта беше идентифицирана подходяща добра практика за трансфер в България като първо беше разработена методология за нейното трансфериране, а в последствие и приложена в целево НПО.

Смятаме, че проектът има положителен ефект върху изграждането на партньорски отношения, за да се формира адекватна политика, касаеща насърчаването на политиката по предоставяне на социални услуги в България.

През 2020 г. имаме реализирани приходи на обща стойност 159 х. лв. разходите за дейността за 157 х. лв. Резултата е 2 х. лв. Приходите са от Проект № BG05SFOP001-2.009-0160-C01 „Решения за по-широко гражданско участие в политиката по предоставяне на социални услуги“ – приходи 45 х. лв., Проект № BG05SFOP001-2.009-0081-S02 „Гражданско участие за по-добра социално-икономическа среда“ – приходи 11 х. лв., Фондация Америка за България – 97 х. лв., продължава и през 2021 г., КСБ – 3 х. лв., и от частни дарители 3 х.лв През годината започнахме и стопанска дейност с предмет разработване на проектни предложения приходите от тази дейност са 1100 лв. разходите са за възнаграждения и са в размер на 903.90, резултата от тази дейност е печалба 196.10 лв.

Всички дейности насърчават равенството на жените и мъжете, не пречат за включване на хората с увреждания и съдействат за повишаване на толерантността, солидарността и разбирателството в общността.

През отчетната 2020 година имотът, предоставен от Община Габрово е стопанисван адекватно и поддържан от страна на Фондация „Обществен дарителски фонд – Габрово”. Всички задължения по поддръжка и експлоатация на офиса са текущо платени и няма задължения, свързани със стопанисването на имота.

С уважение,

Тихомир Галов

Председател на УС